ក្រុម​អ្នក​ការពារ​សិទ្ធិ​ពលករ​សាទរ​ចំពោះ​​ក្រុម​ពាណិជ្ជករ​ដែល​សុំ​កុំ​ឲ្យ​សហភាព​អឺរ៉ុប​​ផ្អាក​ការ​គាំទ្រ​ខាង​ពាណិជ្ជកម្ម
ក្រុម​អ្នក​ការពារ​សិទ្ធិ​ពលករ​នៅ​ប្រ​ទេស​កម្ពុជា​បាន​សាទរ​ចំពោះ​ការ​ខិតខំ​របស់​សភា​ពាណិជ្ជកម្ម​កម្ពុជា​ដែល​បាន​ចូល​រួម​ជាមួយ​ក្រុម​អ្នក​តំណាង​​វិស័យ​ឯកជន​ចំនួន​៣៨​ផ្សេង​ទៀត​សើ្ន​សុំ​ឲ្យ​សហភាព​អឺរ៉ុប​ពិចារណា​រក្សា​ទុក​ប្រព័ន្ធ​អនុ​គ្រោះ​ពន្ធ​ EBA។
បន្ទាប់ពីសហភាពអឺរ៉ុបប្រកាសយកពន្ធលើការនាំអង្ករចូលពីកម្ពុជាកាលពីពាក់កណ្តាលខែមករាឆ្នាំ២០១៩នោះ ក្រុមតំណាងវិស័យឯកជនចំនួន៣៩ស្ថាប័នបានផ្ញើលិខិតទៅមន្ត្រីជាន់ខ្ពស់សហគមន៍អឺរ៉ុបទទួលបន្ទុកពាណិជ្ជកម្មឲ្យគិតគូរពីផលវិបាករបស់កម្ពុជាបន្ថែមទៀត បើសហគមន៍នេះដកប្រព័ន្ធអនុគ្រោះពន្ធ EBA ពីកម្ពុជា។ ក្រុមអ្នកការពារសិទ្ធិកម្មករនៅកម្ពុជាស្វាគមន៍ការស្នើនេះ។ ភ្នំពេញ — ក្រុមអ្នកការពារសិទ្ធិពលករនៅប្រទេសកម្ពុជាបានសាទរចំពោះការខិតខំរបស់សភាពាណិជ្ជកម្មកម្ពុជាដែលបានចូលរួមជាមួយក្រុមអ្នកតំណាងវិស័យឯកជនចំនួន៣៨ផ្សេងទៀតសើ្នសុំឲ្យសហភាពអឺរ៉ុបពិចារណារក្សាទុកប្រព័ន្ធអនុគ្រោះពន្ធពាណិជ្ជកម្មឈ្មោះ«អនុគ្រោះពន្ធគ្រប់មុខទំនិញទាំងអស់លើកលែងតែសព្វាវុធ»ឬ EBA ដែលផ្តល់ឱកាសឲ្យកម្ពុជានាំទំនិញដោយគ្មានជាប់ពន្ធចូលក្នុងទីផ្សារសហភាពអឺរ៉ុប ដែលជាទីផ្សារដ៏ធំបំផុតមួយក្នុងពិភពលោក។ លោក រ៉ុង ឈុន ប្រធានសហភាពសហជីពកម្ពុជា បានចាត់ទុកថា ការប្រឹងប្រែងរបស់សភាពាណិជ្ជកម្មកម្ពុជាជាសេចក្តីក្លាហានមួយ ព្រោះរដ្ឋាភិបាលកម្ពុជាកន្លងមក បានមាក់ងាយជាច្រើនដងមកលើប្រព័ន្ធអនុគ្រោះពន្ធ EBA នេះ។ លោកប្រាប់ VOA នៅថ្ងៃអង្គារនេះថា៖ «ក្នុងនាមយើង យើងសុំកោតសរសើរនូវសេចក្តីក្លាហានក្នុងការលើកឡើងនូវបញ្ហាទាំងអស់នេះមានន័យថា ទទួលទៅនឹងការណ៍ពិត អ្វីដែលកើតឡើង បន្ទាប់ពីការបាត់បង់ប្រព័ន្ធអនុគ្រោះពន្ធ»។ លិខិតរបស់សភាពាណិជ្ជកម្មកម្ពុជា និងតំណាងខាងវិស័យឯកជនផ្សេងទៀត មានទាំងខាងសភាពាណិជ្ជកម្មសហភាពអឺរ៉ុប អ្នកផលិតសម្លៀកបំពាក់នៅកម្ពុជា ឬ GMAC និងសហជីពចុះថ្ងៃទី២១ខែមករា ដែលបានផ្ញើជូនអ្នកស្រី Cecilia Malmstrom រដ្ឋមន្ត្រីពាណិជ្ជកម្មរបស់សហភាពអឺរ៉ុប បានបញ្ជាក់ឲ្យដឹងថា ទោះបីសហភាពអឺរ៉ុបមិនទាន់ផ្តល់សេចក្តីសន្និដ្ឋានចុងក្រោយថា នឹងដកប្រព័ន្ធអនុគ្រោះពន្ធ EBA ពីកម្ពុជាក៏ដោយ ពោលគឺគិតចាប់តាំងពីការប្រកាសផ្លូវការនៃការដកប្រព័ន្ធអនុគ្រោះពន្ធនេះមកនោះ ក៏«ផលវិបាលជាច្រើននៃការសម្រេចចិត្តនេះនឹងបង្កការខូចខាតខាងសេដ្ឋកិច្ចធ្ងន់ធ្ងរមកលើប្រទេសកម្ពុជា»ដែរ។ ក្រុមតំណាងវិស័យឯកជនបានឲ្យដឹងទៀតថា «ការសម្រេចនោះនឹងអាចជាមិនការអើពើដល់ការខិតខំយ៉ាងសម្បើមរបស់វិស័យឯកជនកម្ពុជាដើម្បីធ្វើឲ្យស្របតាមគុណតម្លៃ និងគោលនយោបាយជាមួយគម្រូសេដ្ឋកិច្ច ដែលនាំមុខដោយសហភាពអឺរ៉ុប»។ លិខិតរបស់ក្រុមតំណាងវិស័យឯកជននេះបានសរសេរក្នុងន័យដើមថា៖ «ជំនួសមកវិញ យើងសុំឲ្យគណៈកម្មការអឺរ៉ុបពិនិត្យស្ថានភាពបច្ចុប្បន្នតាមរយៈបរិការណ៍នៃប្រវត្តិសាស្ត្រដ៏លំបាករបស់ប្រទេសកម្ពុជា»។ លោករ៉ុង ឈុន ដែលជាអតីតសមាជិកគណៈកម្មាធិការជាតិរៀបចំការបោះឆ្នោត ហៅកាត់ថា(គ.ជ.ប.) មកពីកូតាគណបក្សសង្គ្រោះជាតិ ដែលត្រូវបានតុលាការកំពូលកម្ពុជារំលាយចោលនោះ មានប្រសាសន៍បន្ថែមថា ក្រុមតំណាងវិស័យឯកជនទាំងនេះត្រូវរកច្រកជជែកជាមួយរដ្ឋាភិបាលខ្មែរដើម្បីការពារឲ្យបាននូវប្រព័ន្ធអនុគ្រោះពន្ធ EBAនេះ។ «យើងចង់ផ្តល់អនុសាសន៍ជូនដល់សភាកម្ពុជា ក៏ដូចអ្នកវិនិយោគវិស័យឯកជន គួរតែលើកបញ្ហាហ្នឹងទៅជជែកជាមួយរដ្ឋាភិបាលកម្ពុជា វាប្រសើរជាងការលើកឡើងទៅដាក់គណៈកម្មការសភាអឺរ៉ុប»។ អតីតសមាជិកគ.ជ.ប.រូបនេះបានបញ្ជាក់ទៀតថា ពេលវេលានៅមានច្រើនសម្រាប់រដ្ឋាភិបាលកម្ពុជាចរចាជាមួយសហភាពអឺរ៉ុប ដែលចង់ឃើញកម្ពុជាមានការអនុវត្តលទ្ធិប្រជាធិបតេយ្យខ្ជាប់ខ្ជួននោះ។ លោកបន្តថា បញ្ហាអាចនឹងធូរស្រាលមកវិញ បើរដ្ឋាភិបាលផ្តល់សិទ្ធិសេរីភាពដល់គណបក្សសង្គ្រោះជាតិ ឲ្យបានធ្វើនយោបាយឡើងវិញ ហើយមានការបោះឆ្នោតត្រឹមត្រូវ។ លោកឃុន ថារ៉ូ មន្ត្រីសម្របសម្រួលការងារនៃមជ្ឈមណ្ឌលសម្ព័ន្ធភាពការងារ និងសិទ្ធិមនុស្សហៅកាត់ថា អង្គការសង់ត្រាល់ (Central)ប្រាប់ VOA ថា ក្រុមអង្គការសង្គមស៊ីវិលមិនចង់ឃើញពលរដ្ឋខ្មែររងការលំបាកខាងសង្គម និងសេដ្ឋកិច្ច ដោយការបាត់បង់ការងារធ្វើនោះទេ។ «យើងចង់ឲ្យរាជរដ្ឋាភិបាលត្រូវតែបន្តយកចិត្តទុកដាក់ ហើយត្រូវពិនិត្យពិចារណាឲ្យបានល្អិតល្អន់នៅក្នុងអនុសាសន៍ ដែល EU បានដាក់ឲ្យប្រទេសកម្ពុជា ពីព្រោះថា ប្រព័ន្ធនៃការអនុគ្រោះពន្ធ EBA នេះ គឺជាយន្តការនៅក្នុងការជួយទ្រទ្រង់នៅបណ្តាប្រទេសដែលមានសេដ្ឋកិច្ចអន់ថយ ដូចនៅក្នុងប្រទេសកម្ពុជាជាដើមហ្នឹង»។ VOA ព្យាយាមសុំការអធិប្បាយពីលោក គិត ម៉េង ប្រធានក្រុមហ៊ុន Royal Group និងជាប្រធានសភាពាណិជ្ជកម្មកម្ពុជា តែមិនទាន់អាចទាក់ទងបានទេនៅថ្ងៃអង្គារនេះ។ លិខិតរបស់ក្រុមតំណាងវិស័យឯកជនចំនួន៣៩ស្ថាប័ននោះបានធ្វើឡើង ក្នុងថ្ងៃដែលអ្នកស្រី Cecilia Malmstrom បានជួបពិភាក្សាជាមួយលោកប្រាក់ សុខុន រដ្ឋមន្ត្រីក្រសួងការបទេសកម្ពុជា នៅក្រៅកិច្ចប្រជុំរដ្ឋមន្ត្រីការបរទេសអាស៊ាននិងសហភាពអឺរ៉ុប ដែលបានធ្វើឡើងនៅទីក្រុង ប៊្រុចសែល ប្រទេស ប៊ែលហ្សិក។ ក្រោយជំនួបនោះ អ្នកស្រី Cecilia Malmstrom បានសរសេរលើគណនី Twitter របស់អ្នកស្រីថា សហភាពអឺរ៉ុបបន្តរក្សាច្រកសន្ទនាជាមួយរដ្ឋាភិបាលកម្ពុជា។ អ្នកស្រីបានសរសេរក្នុងន័យដើមថា៖ «ថ្ងៃនេះ យើងបានជួបរដ្ឋមន្ត្រីការបរទេសកម្ពុជា លោកប្រាក់ សុខុន។ យើងបានពិភាក្សាកិច្ចព្រមព្រៀង EBA និងលទ្ធភាពនៃការដកប្រព័ន្ធអនុគ្រោះពន្ធ។ យើងបានរំឭកឡើងវិញនូវការបារម្ភរបស់ពួកយើងអំពីលទ្ធិប្រជាធិបតេយ្យ សិទ្ធិមនុស្ស និងនីតិរដ្ឋ។ សហភាពអឺរ៉ុបបន្តរក្សាទុកគន្លងសន្ទនាឲ្យនៅចំហដដែល»។ លោកប្រាក់ សុខុនក៏បានសរសេរលើទំព័រហ្វេសប៊ុករបស់លោកក្នុងន័យដើមថា៖ «ថ្ងៃនេះ ខ្ញុំបានជួបពិភាក្សាការងារជាមួយលោកស្រីសេស៊ីលីយ៉ា ម៉ាលស្រ្តុម ស្នងការពាណិជ្ជកម្មសហភាពអឺរ៉ុបនៅក្រៅកិច្ចប្រជុំលើកទី២២រដ្ឋមន្រ្តីការបរទេសអាស៊ាន-សហភាពអឺរ៉ុប នៅទីក្រុងប៊្រូសស៊ែល»។ លោក ប្រាក់ សុខុនមិនបាននិយាយឲ្យចំប្រធានបទការពិភាក្សាដែលផ្តោតលើកិច្ចព្រមព្រៀង EBA ដូចអ្នកស្រី Cecilia Malmstrom នោះទេ។ ប្រមុខកិច្ចការបរទេសកម្ពុជារូបនេះក៏មិនបានផ្តល់ការអធិប្បាយណាមួយអំពីកិច្ចព្រមព្រៀងនេះដែរ។ ទាក់ទិនប្រព័ន្ធអនុគ្រោះពន្ធ EBA នេះ សហភាពអឺរ៉ុបបានសម្រេចទុកពេល១២ខែឲ្យកម្ពុជាស្តារស្ថានភាពប្រជាធិបតេយ្យឡើងវិញ មុននឹងសម្រេចដកពន្ធអនុគ្រោះពន្ធនេះ ដែលនឹងមិនឲ្យកម្ពុជាជាប់ពន្ធមានទឹកប្រាក់ជាង៦០០លានដុល្លារក្នុងមួយឆ្នាំៗសម្រាប់ការនាំចូលទំនិញទៅក្នុងទីផ្សារសហភាពអឺរ៉ុប៕